Document ID: 31994L0036

Direktiva Evropskega Parlamenta in Sveta 94/36/ES
z dne 30. junija 1994
o barvilih za uporabo v živilih
EVROPSKI PARLAMENT IN SVET EVROPSKE UNIJE STA
ob upoštevanju Pogodbe o ustanovitvi Evropske skupnosti in zlasti člena 100a Pogodbe,
ob upoštevanju Direktive Sveta 89/107/EGS z dne 21. decembra 1988 o približevanju zakonodaj držav članic o aditivih za živila, ki se smejo uporabljati v živilih, namenjenih za prehrano ljudi [1], in zlasti člena 3(2) Direktive,
ob upoštevanju predloga Komisije [2],
ob upoštevanju mnenja Ekonomsko-socialnega odbora [3],
v skladu s postopkom, določenim v členu 189b Pogodbe [4],
ker razlike med nacionalnimi zakonodajami o uporabi barvil v živilih ovirajo prosti pretok živil; ker to lahko ustvari pogoje za neenako konkurenco;
ker je najpomembnejša zahteva pri pripravi vseh predpisov o aditivih v živilih in pogojih njihove uporabe varstvo in obveščanje porabnika;
ker se sme aditiv uporabljati samo, kadar obstaja dokaz, da je tehnološko potreben in zdravstveno neoporečen;
ker se barvila uporabljajo za povrnitev prvotnega videza živila, čigar barva je bila spremenjena pri proizvodnji, hrambi, pakiranju in dostavi, s čimer se je lahko poslabšal vizualni izgled živila;
ker se barvila uporabljajo zato, da bi bila živila bolj vabljiva na pogled ter pomagajo prepoznavati arome, ki se običajno povezujejo z določenimi živili, in tudi za obarvanje sicer brezbarvne hrane;
ker je treba vključiti nekatera barvila, namenjena za označevanje zdravstvene ustreznosti mesa, za kar je odgovoren uradni veterinar v skladu z zahtevami Direktive 91/497/EGS [5], zlasti poglavja XI Priloge I k Direktivi;
ker je za okrasitev ali žigosanje jajc treba uporabljati samo barvila, dovoljena s to direktivo ali predpisana v Uredbi (EGS) 1274/91 [6];
ker se barvila uporabljajo za ojačanje barv, ki so v živilih že prisotne,
ker je splošno priznano, da bi nepredelana živila in nekatera druga osnovna živila morala biti brez aditivov;
ker je ob upoštevanju najnovejših znanstvenih in toksikoloških podatkov o aditivih uporabo nekaterih od njih treba dovoliti samo za nekatera živila in pod določenimi pogoji;
ker je treba določiti stroge določbe za uporabo aditivov v živilih za dojenčke in majhne otroke;
ker je bilo v zvezi s snovmi, ki še niso zajete v predpisih Skupnosti, opravljeno posvetovanje z Znanstvenim odborom za prehrano;
ker je zaželeno, da se ob sprejemanju odločitve, ali določeno živilo sodi v neko kategorijo živil ali ne, upošteva postopek posvetovanja s Stalnim odborom za živila;
ker ta direktiva nadomešča Direktivo Sveta z dne 23. oktobra 1962 o približevanju zakonodaj držav članic o barvilih, ki se smejo uporabiti v živilih, namenjenih za prehrano ljudi [7];
ker bodo po postopku iz člena 11 Direktive 89/107/EGS za že obstoječa merila čistosti za barvila predlagane spremembe ter nove specifikacije za barvila, za katera merila čistosti še niso določena;
ker naj bi Skupnost zaradi varstva potrošnikov spodbujala raziskave o možnih učinkih barvil, ki se uporabljajo v živilih, na zdravje ljudi (vključno z barvili s kumulativnim in sinergičnim učinkom), s posebnim poudarkom na barvilih, katerih neškodljivost je še sporna,
SPREJELA NASLEDNJO DIREKTIVO:
Člen 1
1. Ta direktiva je posebna direktiva v okviru krovne direktive v smislu člena 3 Direktive 89/107/EGS.
2. "Barvila" v tej direktivi so snovi, ki so dodane živilu ali živilu ojačajo ali ohranijo barvo in vsebujejo naravne sestavine ter so naravnega izvora in se običajno kot take ne zaužijejo kot živilo in se običajno ne uporabljajo kot tipična živila.
Barvila v tej direktivi so tudi pripravki iz živil ter druge naravne izvirne snovi, pridobljene s fizično in/ali kemično ekstrakcijo, pri čemer gre za selektivno ekstrakcijo pigmentov, povezanih s hranilnimi ali aromatskimi komponentami.
3. V tej direktivi se naslednje snovi ne štejejo za barvila:
- živila, posušena ali zgoščena, in arome, ki so med postopkom izdelave sestavljenih živil dodana zaradi arome in okusa ali hranilnih lastnosti ter svojega drugotnega barvnega učinka, kakor so paprika, kurkuma in žafran,
- barvila, ki se uporabljajo za obarvanje neužitnih zunanjih delov živil, kakor so skorja sira in užitni ovoji za klobase.
Člen 2
1. Kot barvila v živilih se smejo uporabljati samo snovi, navedene v Prilogi I.
2. Barvila se smejo uporabljati samo v živilih, navedenih v prilogah III, IV in V, ter pod tam navedenimi pogoji; v navedenih živilih se barvila smejo uporabljati samo, kadar so namenjena za posebne prehranske namene v skladu z Direktivo 89/398/EGS [8].
3. Barvila se ne smejo uporabljati v živilih, navedenih v Prilogi II, razen kadar je posebej predpisano v Prilogi III, Prilogi IV ali Prilogi V.
4. Barvila, ki se smejo uporabljati samo za določene namene, so navedena v Prilogi IV.
5. Barvila, ki se smejo na splošno uporabljati v živilih, in pogoji uporabe v živilih, so navedeni v Prilogi V.
6. Mejne vrednosti, navedene v prilogah:
- veljajo za živila, pripravljena za uživanje skladno z navodili za uporabo,
- veljajo za količine barvne sestavine, ki jo vsebuje barvni pripravek.
7. V prilogah k tej direktivi "neomejena količina" pomeni, da mejna vrednost ni določena. Barvila se uporabljajo v skladu z dobro proizvodno prakso do ravni, ki ni višja od potrebne za dosego predvidenega namena ter pod pogojem, da ne zavajajo potrošnika.
8. Za označevanje zdravstvene ustreznosti, kakor je predpisano v Direktivi 91/497/EGS, in za druge oznake, ki se zahtevajo na mesnih izdelkih, se smejo uporabljati samo naslednja barvila: E 155 rjavo HT, E 133 modro FCF ali E 129 rdeče AC ali ustrezna mešanica barvil E 133 modro FCF in E 129 rdeče AC.
9. Za okrasno barvanje ali žigosanje jajčnih lupin, kakor je predpisano v Uredbi (EGS) št. 1274/91, se smejo uporabljati samo barvila, navedena v Prilogi I.
10. Potrošnikom se smejo neposredno prodajati samo barvila, navedena v Prilogi I, razen E 123, E 127, E 128, E 154, E 160b, E 161g, E 173 in E 180.
11. V tej direktivi pojem "nepredelano" pomeni tisto živilo, ki ni bilo obdelano z nobenim postopkom, ki bi povzročil bistvene spremembe prvotnega stanja živila. Živila so lahko, na primer, razdeljena, ločena, razrezana, izkoščičena, sesekljana, izkožena, obrezana, olupljena, zmleta, narezana, očiščena, okrašena, globoko zamrznjena, zamrznjena, ohlajena, mleta ali oluščena, pakirana ali živila, ki niso predpakirana.
Člen 3
Brez poseganja v druge predpise Skupnosti je barvilo v živilu dovoljeno:
- v sestavljenem živilu, ki ni navedeno v Prilogi II, če je barvilo dovoljeno v eni od sestavin sestavljenega živila,
ali
- če je živilo namenjeno izključno za pripravo sestavljenega živila in če je to sestavljeno živilo v skladu z določbami te direktive.
Člen 4
S postopkom iz člena 5 je mogoče odločiti, ali določeno živilo sodi v kategorijo živil, navedenih v prilogah, ter ali so snovi barvila v smislu člena.
Člen 5
1. Kadar je treba ravnati po postopku iz tega člena, Komisiji pomaga Stalni odbor za živila, ustanovljen s Sklepom 69/414/EGS [9], v nadaljevanju imenovan "odbor".
2. Predsednik na lastno pobudo ali na zahtevo predstavnika države članice zadevo preda odboru.
3. Predstavnik Komisije predloži odboru osnutek potrebnih ukrepov. Odbor poda svoje mnenje o osnutku v roku, ki ga lahko glede na nujnost zadeve določi predsednik. Mnenje se sprejme z večino, ki jo določena v členu 148(2) Pogodbe, za odločanje Sveta na predlog Komisije. Glasovi predstavnikov držav članic v odboru se ponderirajo na način, določen v navedenem členu. Predsednik ne glasuje.
4. (a) Komisija sprejme predvidene ukrepe, če so v skladu z mnenjem odbora.
(b) Če predvideni ukrepi niso v skladu z mnenjem odbora ali če mnenje ni bilo podano, Komisija brez odlašanja predloži Svetu predlog ukrepov, ki naj se sprejmejo. Svet odloča s kvalificirano večino.
Če Svet ne odloči v treh mesecih od predložitve, predlagane ukrepe sprejme Komisija.
Člen 6
V treh letih po sprejetju te direktive države članice vzpostavijo sistem preverjanja porabe in uporabe barvil ter svoje ugotovitve sporočijo Komisiji.
V petih letih po sprejetju te direktive Komisija poroča Evropskemu parlamentu o spremembah, ki so se zgodile na trgu barvil, o ravneh uporabe in porabi.
V skladu s splošnimi merili iz točke 4 Priloge II k Direktivi 89/107/EGS Komisija v petih letih po sprejetju te direktive ponovno pregleda pogoje uporabe, navedene v tej direktivi, ter po potrebi predlaga spremembe.
Člen 7
S tem prenehajo veljati členi od 1 do 7, člen 8(1), druga alinea in (2), ter členi od 9 do 15 Direktive z dne 23. oktobra 1962 o barvilih, ki se smejo uporabljati v živilih.
Sklicevanja na razveljavljene določbe veljajo kakor sklicevanja na ustrezne določbe te direktive.
Člen 8
Komisija hkrati z dnem začetka veljavnosti te direktive sproži skupaj z Evropskim parlamentom, pristojnimi ministrstvi držav članic, živilsko industrijo in maloprodajo ter potrošniškimi organizacijami propagandno akcijo za obveščanje potrošnikov o postopkih ocenjevanja in odobritve dovoljenih barvil in o pomenu sistema števil z oznako "E".
Člen 9
1. Države članice sprejmejo zakone in druge predpise, potrebne za uskladitev s to direktivo, najpozneje do 31. decembra 1995, tako da:
- najpozneje od 31. decembra 1995 dovolijo promet in uporabo izdelkov, skladnih s to direktivo,
- najpozneje do 30. junija 1996 prepovejo promet in uporabo izdelkov, ki niso v skladu s to direktivo; izdelki, ki so bili dani v promet ali označeni pred tem dnem in ne ustrezajo tej direktivi, se lahko prodajajo do porabe zalog.
Države članice o tem takoj obvestijo Komisijo.
2. Države članice se v predpisih, sprejetih po odstavku 1, sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.
Člen 10
Ta direktiva začne veljati z dnem objave v Uradnem listu Evropskih skupnosti.
Člen 11
Ta direktiva je naslovljena na države članice.
V Bruslju, 30. junija 1994

Labels: 0
3
17